रूट्टी खाइयै शम्भु बिन्द बसोता। फी बैंगी मूंडै ब्हाई ते टुरन लगा बाईं पासै। घरै आली बोली "ए जी तरकालें आस्तै किश छोड़ी जाना हा।" छोड़ना के, माकड़ियें दा छछ्छा कुटटी छोड़ेआं। ए आखियै शम्भु बाह्रै गी टुरी गेआ। शम्भु दी घरै आंली सदरो घरै दे कम्मै-काजै’ च लग्गी गेई। कुड़ी इक्कली गै गीटे खेडन लग्गी पेई ते जागत भैनु दी खेड कदें चुप करियै दिक्खदा ते कदें खञ्जाई ओड़दा। अजैं किश गै चिर होआ हा तां कुसै चुप करियै धिक्का दित्ता "शम्भु ढक्की उप्परा डिग्गी पेआ। सदरो गी धबक्क जन गै होई गेआ। डौर-भौर होई दी दौड़ी पेई बाईं आली ढक्की पासै। कुड़ी ते जागत घर गै रोन लगी पे। मह्ल्ले दियां जनानियां उन्दै घर किटिठयां होई गेइयां ते जवान-जवान जागत शम्भु गी लैन चली गे। बाईं दै बी खासा खल्लैं रुलकी गेदा हा शम्भु। सदरो दौड़दी कोल जाई पुज्जी दी ही।" बैंगी इक ब्हूचड़ी’ नै अड़की गेई दी ही ते घड़ें दियां फींगरां दूरै तोड़ी जाई डिग्गी दियां हियां। सदरो आखै करदी "के होआ ? कियां डिग्गे ?" पर, शम्भु किश जवाब नेईं देई सक्केआ। नुहाड़े कोलां छड़ा इन्ना खोआ "पानी।" इन्ने’ च किश गबरू बी पुज्जी पेदे हे। इक जागतै नै दौड़ियै ठीकरियै’ च बाईं दा पानी पाई आन्दा ते सदरो नै डोल नेईं पानी शम्भु दे मुहैं’ च छोड़ेआ ते कन्नै गै जोरैं करलाई उट्ठी-"में लटोई गेई।"पानी संगै नेईं हा ढलेआ शम्भू प्राण छोड़ी बैठे दा हा।